《晋天地郊明堂歌六首 其五 地郊飨神歌》
魏晋·傅玄

整泰折，俟皇只。众神感，群灵仪。阴祀设，吉礼施。夜将极，时未移。

只之体，无形象。潜泰幽，洞忽荒。只之出，薆若有。灵无还，天下母。

只之来，遗光景。昭若存，终冥冥。只之至，举欣欣。舞象德，歌成文。

只之坐，同欢豫。泽雨施，化云布。乐八变，声教敷。物咸亨，只是娱。

齐既洁，侍者肃。玉觞进，咸穆穆。飨嘉豢，歆德馨。祚有晋，暨群生。

溢九壤，格天庭。保万寿，延亿龄。

作者简介：傅玄（217~278年），字休奕，北地郡泥阳（今陕西铜川耀州区东南）人，西晋初年的文学家、思想家。 出身于官宦家庭，祖父傅燮，东汉汉阳太守。父亲傅干，魏扶风太守。